《次韵元章黄冈春雪督二侄诗课》
宋代·李处权

夜雪驳群峰，春寒僵万木。
山斋无所为，高卧仰看屋。
冻云飞不去，就我檐下宿。
平生柴夫子，能事立於独。
蚤直渭水钩，晚怀荆山玉。
陆地讵能沉，世侯终必复。
不见林中兰，无人亦芬馥。
暮年一丘壑，避地歌同谷。
散诞水石间，清凉日三沐。
笑人强解事，闭门作龟缩。
一世竟何成，万事蛇著足。
二侄瑞家庭，贯穿经史匵。
才如射虎将，中石犹饮镞。
诗成出连璧，墨妙粲笺幅。
乃知作者心，求益不求速。
我年及学易，方究大小畜。
翛然对此君，苦节更森束。
嗟今但洋洋，悼往宁逐逐。
愿借邺侯书，尽阅三万轴。
无因访煨烬，叹惜邯郸目。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。